b'\n_START_ARTICLE_\nTimpanalni organ\n_START_PARAGRAPH_\nTimpanalni organ je slu\xc5\xa1ni organ pri \xc5\xbeu\xc5\xbeelkah. Sestavlja ga ko\xc5\xbenata membrana (tympanum), razpeta preko zra\xc4\x8dne vre\xc4\x8de, ki deluje kot resonan\xc4\x8dna komora. Zvok zaniha membrano, vibracije pa nato \xc5\xbeu\xc5\xbeelka zazna s hordotonalnimi organi._NEWLINE_Timpanalne organe najdemo na mnogo razli\xc4\x8dnih mestih \xc5\xbeu\xc5\xbeel\xc4\x8djega telesa (odvisno od skupine) - na oprsju, bazi kril, zadku, nogah ipd. To ka\xc5\xbee na dejstvo, da so se timpanalni organi skozi evolucijo razvili ve\xc4\x8dkrat lo\xc4\x8deno, zato je njihova zgradba in lega pogosto pomemben taksonomski znak, ki pomaga pri dolo\xc4\x8devanju vrst. Na primer, vsi predstavniki pedicev imajo parni timpanalni organ, katerega membrana se nahaja na prvem \xc4\x8dlenu zadka. Na podlagi njegove natan\xc4\x8dnej\xc5\xa1e zgradbe pa je mo\xc5\xbeno sklepati o sorodnosti poddru\xc5\xbein in ni\xc5\xbejih taksonomskih skupin. Domnevajo, da so se razvili iz proprioreceptorjev, ki se tudi nahajajo na mnogo razli\xc4\x8dnih delih telesa \xc5\xbeu\xc5\xbeelk._NEWLINE_Zaznavanje zvokov je evolucijsko stara pridobitev \xc5\xbeu\xc5\xbeelk. Pri ravnokrilcih, ki so znani po sporazumevanju z zvokom, so na\xc5\xa1li timpanalne organe na fosilih, starih 200 milijonov let. Pri ve\xc4\x8d drugih skupinah pa so se timpanalni organi pojavili kot odgovor na pojav netopirjev, ki plenijo \xc5\xbeu\xc5\xbeelke, in so natan\xc4\x8dno ugla\xc5\xa1eni z ultrazvo\xc4\x8dnimi kliki, ki jih slednji uporabljajo za eholokacijo. Kadar \xc5\xbeu\xc5\xbeelka med letom zazna netopirjeve signale, otrpne in pade proti tlom ali za\xc4\x8dne divje vijugati po zraku, s \xc4\x8demer se izogne napadu. Tudi mnogi ravnokrilci lahko zaznavajo signale netopirjev, sposobnost za kar pa se je o\xc4\x8ditno razvila kasneje, in slu\xc5\xa1ni sistem teh \xc5\xbeivali dobro zaznava tako lastne zvoke (do nekaj kHz frekvence) kot zvoke netopirjev (med 20 in 60\xc2\xa0kHz)._NEWLINE_Da je timpanalni organ namenjen zaznavanju zvoka je prvi dokazal slovenski biolog Ivan Regen, ki je ugotovil, da se murni in kobilice, ki imajo timpanalne organe na prednjih nogah, ne odzivajo ve\xc4\x8d na ogla\xc5\xa1anje drugih osebkov, ko jim odstranimo te noge.'